
Κύριο Υπουργό Υγείας

ΘΕΜΑ: «Σε οριακό σημείο η λειτουργία του Τομέα του ΕΚΑΒ στην Κω»
Κύριε Υπουργέ,
Ο Τομέας του ΕΚΑΒ στην Κω εξυπηρετεί τις ανάγκες ενός νησιού με 33.000 μόνιμους κατοίκους αλλά και με χιλιάδες επισκέπτες την τουριστική περίοδο.

Οι ανάγκες είναι αυξημένες λόγω και των πολλών τροχαίων ατυχημάτων στο νησί.

Η τοπική κοινωνία έχει στηρίξει τη λειτουργία του Τομέα του ΕΚΑΒ στην Κω, προσφέροντας δωρεάν στέγη στους διασώστες και στα πληρώματα των ασθενοφόρων που έρχονται, ως συμβασιούχοι, στην Κω.

Δυστυχώς, η λειτουργία του Τομέα του ΕΚΑΒ στην Κω έχει περιέλθει σε οριακό σημείο αφού υπηρετούν μόλις έξι (6) άτομα, κάτι που έχει ως συνέπεια να μη μπορούν να καλυφθούν όλες οι βάρδιες, αλλά και να μην υπάρχει δεύτερο ασθενοφόρο διαθέσιμο, σε περίπτωση που απαιτηθεί.

Είναι χαρακτηριστικό ότι έχουν καταγραφεί περιστατικά στα οποία ασθενείς ή τραυματίες μεταφέρθηκαν στο νοσοκομείο είτε με ασθενοφόρο του στρατού είτε με ιδιωτικά μέσα.

Η ομαλή λειτουργία του Τομέα του ΕΚΑΒ στην Κω απαιτεί προσωπικό 11 ατόμων, προκειμένου να καλύπτονται όλες οι ανάγκες αλλά και οι βάρδιες.

Με τις προσλήψεις από το ΚΕΕΛΠΝΟ το αμέσως προσεχές διάστημα, θα τοποθετηθούν διασώστες στην Κω, σύμφωνα με διαβεβαιώσεις που έχουν δοθεί. Με τη διαφορά, όμως, ότι η σύμβασή τους λήγει το Μάιο και δεν υπάρχει προγραμματισμός για την αναπλήρωσή τους.

Αυτό σημαίνει ότι το Μάιο, όταν ήδη θα έχει ξεκινήσει η τουριστική περίοδος και ο πληθυσμός του νησιού θα έχει πολλαπλασιαστεί, ο Τομέας του ΕΚΑΒ θα είναι και πάλι υποστελεχωμένος και δεν θα μπορούν να καλυφθούν οι βάρδιες.

Είναι σαφές ότι το πρόβλημα για να λυθεί, απαιτεί την πρόσληψη μόνιμου προσωπικού στον Τομέα του ΕΚΑΒ στην Κω. 
Κατόπιν των ανωτέρω

Ερωτάται ο Κύριος Υπουργός
1. Εάν γνωρίζει την οριακή κατάσταση στην οποία έχει περιέλθει η λειτουργία του ΕΚΑΒ στην Κω. Πως σκοπεύει να αντιμετωπίσει τα προβλήματα που θα δημιουργηθούν τον Μάιο στον Τομέα του ΕΚΑΒ στο νησί, όταν θα έχουν αποχωρήσει οι συμβασιούχοι διασώστες που θα έχουν προσληφθεί από το ΚΕΕΛΠΝΟ;

2. Ποιες είναι οι προθέσεις της πολιτικής ηγεσίας του Υπουργείου Υγείας για τη στελέχωση του ΕΚΑΒ στην Κω με μόνιμο προσωπικό;

Ο Ερωτών Βουλευτής
Μάνος Κόνσολας

Βουλευτής Δωδεκανήσου

